CELEX: 32017D2222
Language: mt
Date: 2017-11-30 00:00:00
Title: Deċiżjoni ta' Implimentazzjoni tal-Kummissjoni (UE, Euratom) 2017/2222 tat-30 ta' Novembru 2017 li temenda d-Deċiżjoni 90/178/Euratom, KEE li tawtorizza lil-Lussemburgu biex ma jikkunsidrax ċerti kategoriji ta' tranżazzjonijiet u biex juża ċerti estimi approssimattivi għall-kalkolu tal-bażi tar-riżorsi proprji tal-VAT (notifikata bid-dokument C(2017) 7857)

2.12.2017   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 318/33
               
            DEĊIŻJONI TA' IMPLIMENTAZZJONI TAL-KUMMISSJONI (UE, Euratom) 2017/2222
      tat-30 ta' Novembru 2017
      li temenda d-Deċiżjoni 90/178/Euratom, KEE li tawtorizza lil-Lussemburgu biex ma jikkunsidrax ċerti kategoriji ta' tranżazzjonijiet u biex juża ċerti estimi approssimattivi għall-kalkolu tal-bażi tar-riżorsi proprji tal-VAT
      
         
            (notifikata bid-dokument C(2017) 7857)
         
      
      (It-test bil-Franċiż biss huwa awtentiku)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
      Wara li kkunsidrat ir-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta' riżorsi proprji li jakkumulaw mit-taxxa tal-valur miżjud (1), u b'mod partikulari t-tieni inċiż tal-Artikolu 6(3) tiegħu,
      Wara li kkonsultat lill-Kumitat Konsultattiv dwar ir-Riżorsi Proprji,
      Billi:
      
                  (1)
               
               
                  Skont l-Artikolu 371 tad-Direttiva tal-Kunsill 2006/112/KE (2), il-Lussemburgu jista', skont il-kundizzjonijiet li japplikaw f'dak l-Istat Membru fl-1 ta' Jannar 1978, ikompli jeżenta t-tranżazzjonijiet elenkati fil-Parti B tal-Anness X ta' dik id-Direttiva. Skont dak l-Artikolu, dawk it-tranżazzjonijiet iridu jitqiesu għad-determinazzjoni tal-bażi tar-riżorsi proprji tat-taxxa fuq il-valur miżjud (VAT).
               
            
                  (2)
               
               
                  Skont id-Deċiżjoni tal-Kummissjoni 90/178/Euratom, KEE (3), il-Lussemburgu kien awtorizzat li juża stimi approssimattivi għat-tranżazzjonijiet imsemmija fil-punt 10 tal-Parti B tal-Anness X tad-Direttiva 2006/112/KE dwar trasport tal-passiġġieri.
               
            
                  (3)
               
               
                  Fl-ittri tiegħu tal-25 ta' April 2017 u tas-7 ta' Lulju 2017, il-Lussemburgu talab awtorizzazzjoni mill-Kummissjoni biex juża perċentwal fiss tal-bażi intermedja għall-kalkolu tal-bażi tar-riżorsi proprji tal-VAT għal tranżazzjonijiet imsemmija fil-punt 10 tal-Parti B tal-Anness X tad-Direttiva 2006/112/KE rigward trasport tal-passiġġieri. Il-Lussemburgu wera li l-perċentwali applikat għall-bażi intermedja kien stabbli għas-snin 2010 sal-2015. L-awtorizzazzjoni biex juża peċentwal fiss inaqqas iktar il-piż amministrattiv fil-kalkolu tal-bażi tar-riżorsi proprji tal-VAT għal dawn it-tranżazzjonijiet. Il-Lussemburgu jinħtieġ għalhekk jiġi awtorizzat jikkalkula l-bażi tar-riżorsi proprji tal-VAT billi juża perċentwal fiss rigward it-trasport tal-passiġġieri.
               
            
                  (4)
               
               
                  Għal fini ta' trasparenza u ċertezza legali huwa xieraq li jkun hemm limitu ta' żmien għall-applikabbiltà tal-awtorizzazzjoni.
               
            
                  (5)
               
               
                  Id-Deċiżjoni 90/178/Euratom, KEE jinħtieġ għalhekk tiġi emendata kif xieraq,
               
            ADOTTAT DIN ID-DEĊIŻJONI:
      Artikolu 1
      Fid-Deċiżjoni 90/178/Euratom, KEE jiddaħħal l-Artikolu 2a li ġej:
      
         “Artikolu 2a
         Permezz ta' deroga mill-Artikolu 2(3) ta' din id-Deċiżjoni, għall-fini tal-kalkolu tal-bażi tar-riżorsi proprji tal-VAT mill-1 ta' Jannar 2017 sal-31 ta' Diċembru 2020, il-Lussemburgu huwa awtorizzat li juża 0,05 % tal-bażi intermedja fir-rigward tat-tranżazzjonijiet imsemmija fil-punt 10 tal-Parti B tal-Anness X tad-Direttiva 2006/112/KE (*1).
      
      Artikolu 2
      Din id-Deċiżjoni hija indirizzata lill-Gran Dukat tal-Lussemburgu.
      
         Magħmul fi Brussell, it-30 ta' Novembru 2017.
         
            
               Għall-Kummissjoni
            
            Günther OETTINGER
            
               Membru tal-Kummissjoni
            
         
      
      
         (1)  ĠU L 155, 7.6.1989, p. 9.
      
         (2)  Id-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (ĠU L 347, 11.12.2006, p. 1).
      
         (3)  Id-Deċiżjoni tal-Kummissjoni 90/178/Euratom, KEE tat-23 ta' Marzu 1990 li tawtorizza lil-Lussemburgu biex ma jikkunsidrax ċerti kategoriji ta' tranżazzjonijiet u biex juża ċerti stimi approssimattivi għall-kalkolu tal-bażi tar-riżorsi proprji tal-VAT (ĠU L 99, 19.4.1990, p. 26).